## Pravilnik o potvrdi i naknadi za pravo puta

### NN 31/2009 (11.3.2009.), Pravilnik o potvrdi i naknadi za pravo puta

HRVATSKA AGENCIJA ZA POŠTU I ELEKTRONIČKE KOMUNIKACIJE

699

Temeljem članka 12. stavka 1. točke 1. i članka 29. Zakona o elektroničkim komunikacijama (»Narodne novine« br. 73/2008) Vijeće Hrvatske agencije za poštu i elektroničke komunikacije donosi sljedeći:

PRAVILNIK

O POTVRDI I NAKNADI ZA PRAVO PUTA

I. OPĆE ODREDBEII.

Sadržaj pravilnika

Članak 1.

Ovim pravilnikom propisuje se postupak izdavanja, oblik i sadržaj obrasca potvrde o pravu puta, izračun i visina naknade te način plaćanja naknade na temelju izdane potvrde o pravu puta.

Pravo puta

Članak 2.

(1) Smatra se da infrastrukturni operator ima pravo puta ako je izgradio elektroničku komunikacijsku infrastrukturu i povezanu opremu na općem dobru, na nekretninama u vlasništvu Republike Hrvatske i jedinica lokalne i područne (regionalne) samouprave, te na nekretninama u vlasništvu drugih pravnih i fizičkih osoba, uz ispunjavanje bilo kojeg od sljedećih uvjeta:

a) posjedovanje građevinske dozvole izdane na svoje ime ili na ime svojih univerzalnih ili pojedinačnih pravnih prednika

b) korištenje elektroničkom komunikacijskom infrastrukturom i povezanom opremom bez sudskog spora s upraviteljem općeg dobra ili vlasnikom nekretnine, na kojoj je izgrađena ta infrastruktura, u razdoblju od najmanje tri godine od početka njezina korištenja.

(2) Ako je za gradnju elektroničke komunikacijske infrastrukture i povezane opreme na općem dobru, na nekretninama u vlasništvu Republike Hrvatske ili jedinica lokalne i područne (regionalne) samouprave, u postupku izdavanja dozvola za građenje ili drugih odobrenja u skladu s posebnim zakonom kojim je uređeno prostorno uređenje i gradnja, potrebno pribaviti suglasnost upravitelja općeg dobra ili vlasnika nekretnine, a navedena suglasnost nije prikladna za zasnivanje stvarnog prava na nekretnini, ili kojeg drugog pravnog odnosa između infrastrukturnog operatora i upravitelja općeg dobra ili vlasnika nekretnine, danom izdavanja te suglasnosti sukladno Zakonu o elektroničkim komunikacijama (u daljnjem tekstu: Zakon) i drugim posebnim zakonima, smatra se zasnovanim pravo puta na toj nekretnini ili općem dobru.

(3) Izdavanjem suglasnosti iz stavka 2. ovog članka infrastrukturnom operatoru za korištenje nekretnine u vlasništvu druge pravne ili fizičke osobe, pravo puta smatra se zasnovanim danom izdavanja te suglasnosti, ako infrastrukturni operator i vlasnik te nekretnine ne ugovore koji drugi pravni odnos u skladu s posebnim propisima.

(4) Zahtjev za izdavanje potvrde o pravu puta za objekte koji će se graditi može se dostaviti Hrvatskoj agenciji za poštu i elektroničke komunikacije (u daljnjem tekstu: Agencija) jedino u slučaju da su pribavljene pravomoćne dozvole gradnje.

II. POTVRDA O PRAVU PUTA

Zahtjev za izdavanje potvrde o pravu puta

Članak 3.

(1) U svrhu izdavanja potvrde o pravu puta, u slučajevima propisanim ovim pravilnikom, infrastrukturni operator dostavlja Agenciji zahtjev za izdavanje potvrde o pravu puta.

(2) Zahtjev iz stavka 1. ovoga članka mora sadržavati sljedeće podatke:

a) podatke o infrastrukturnom operatoru,

b) popis katastarskih čestica na koje se odnosi zahtjev, te popis vlasnika tih čestica ili upravitelja općeg dobra i površina koje zauzima elektronička komunikacijska infrastruktura i povezana oprema, razvrstano po vrstama nekretnina ili općeg dobra,

c) ako plaća naknadu za korištenje općeg dobra ili nekretnine drugačije od naknade za pravo puta, dokaz o plaćanju iste,

d) izvod iz katastra vodova za trase za koju se traži pravo puta,

e) ovjerene izvatke iz zemljišnih knjiga čestica na kojima je izgrađena elektronička komunikacijska infrastruktura i povezana oprema, ne starije od šezdeset (60) dana od dana podnošenja zahtjeva.

(3) Ako elektronička komunikacijska infrastruktura i povezana oprema nije prijavljena u katastru vodova, zahtjev treba sadržavati prostorni plan trase, vodove (kabele) i pripadajuće objekte elektroničke komunikacijske mreže za koje se vode podaci u katastru vodova (vodovi telefonske mreže, telefonska kanalizacija, svjetlovodni ili metalni kabeli, priključci, vodovi kabelske televizije te radio relejni koridori). Objekti koji pripadaju vodovima elektroničke komunikacijske mreže su telefonske centrale, čvorišta mreže, zdenci (galerije, komore, ulični ormarići), nosači vodova, radiodifuzni objekti, radiorelejne stanice, antenski i televizijski stupovi i repetitori. U prostornim planovima se mora navesti površina koju zauzima objekt elektroničke komunikacijske infrastrukture i povezane opreme.

(4) U slučaju iz članka 2. stavaka 2. i 3. ovog pravilnika, podnositelj zahtjeva pored podatka iz stavka 2. ovog članka mora dostaviti i:

a) suglasnost iz članka 2. stavka 2. ovog pravilnika,

b) dokaze da ta suglasnost nije prikladna za zasnivanje stvarnog prava na nekretnini, ili drugog pravnog odnosa između infrastrukturnog operatora i upravitelja općeg dobra ili vlasnika nekretnine.

(5) U slučaju iz članka 2. stavka 1. točke a) ovog pravilnika podnositelj zahtjeva pored podataka iz stavka 2. ovog članka mora dostaviti i:

a) uporabnu dozvolu izgrađene elektroničke komunikacijske infrastrukture i povezane opreme, koja glasi na podnositelja zahtjeva ili na ime univerzalnih ili pojedinačnih pravnih prednika. Ako izgrađena elektronička komunikacijska infrastruktura nema uporabnu dozvolu, podnositelj zahtjeva mora dostaviti dokaz da je investitor iz građevinske dozvole izgradio predmetnu infrastrukturu i povezanu opremu,

b) građevinsku dozvolu izdanu na svoje ime ili na ime svojih univerzalnih ili pojedinačnih pravnih prednika i projekt koji je sastavni dio građevinske dozvole.

(6) U slučaju iz članka 2. stavka 1. točke b) ovog pravilnika podnositelj zahtjeva pored podataka iz stavka 2. ovog članka mora dostaviti i:

a) dokaz da je izgradio elektroničko komunikacijsku infrastrukturu i povezanu opremu (dokumentacija investicijske izgradnje),

b) ovjerenu izjavu infrastrukturnog operatora, danu pod punom materijalnom i kaznenom odgovornošću, da se najmanje tri (3) godine do dana podnošenja zahtjeva koristi elektroničkom komunikacijskom infrastrukturom i povezanom opremom bez sudskog spora s upraviteljem općeg dobra ili vlasnikom nekretnine.

Potvrda o pravu puta

Članak 4.

(1) Potvrdu o pravu puta izdaje Agencija po utvrđivanju pretpostavki za izdavanje te potvrde propisanih Zakonom i ovim pravilnikom, u roku trideset (30) dana od zaprimanja potpunog zahtjeva. Agencija će najkasnije u roku od petnaest (15) dana od zaprimanja zahtjeva za izdavanje potvrde o pravu puta pozvati infrastrukturnog operatora koji je predao nepotpunu dokumentaciju da istu dopuni.

(2) Obrazac potvrde o pravu puta sastavni je dio ovog pravilnika i čini Dodatak 1.

(3) Izdanu potvrdu o pravu puta iz stavka 1. ovoga članka, Agencija dostavlja na znanje upravitelju općeg dobra ili vlasniku nekretnine u roku od 8 (osam) dana od dana izdavanja iste.

III. NAKNADA ZA KORIŠTENJE NEKRETNINA NA TEMELJU PRAVA PUTA

Članak 5.

(1) Naknada za korištenje općeg dobra i nekretnina u vlasništvu Republike Hrvatske i jedinica lokalne i područne (regionalne) samouprave, te nekretnina u vlasništvu drugih pravnih i fizičkih osoba se plaća godišnje, po četvornom metru zemljišta, jednoznačno na cijelom području Republike Hrvatske, za pojedine vrste nekretnina.

(2) Vrste nekretnina (zemljišta) iz stavka 1. ovoga članka, koje se određuju prema načinu uporabe katastarske čestice odnosno njezinih dijelova (u zagradama su skraćene oznake), su:

1. poljoprivredna zemljišta: nerazvrstano poljoprivredno zemljište, oranica, oranica-staklenik, oranica-plastenik, vrt, vrt-staklenik, vrt-plastenik, voćnjak, voćnjak-rasadnik, maslinik, maslinik-rasadnik, vinograd, vinograd-rasadnik, livada, pašnjak, trstik i ribnjak, (A)

2. šumska zemljišta: šuma i ostalo šumsko zemljište, (B)

3. vode: rijeka, potok, kanal, jezero, bara, močvara, ribogojilište i marikultura, (C)

4. prirodno neplodno zemljište: neplodno zemljište, stjenjak, kamenjar, golet, gromača, pijesak, klizište, vododerina, sprud, stjenovita obala, šljunčana obala i pješčana obala, (D)

5. zemljište privedeno svrsi: izgrađeno zemljište, zemljište pod zgradama, dvorište, park, zemljište za sport i rekreaciju, dječje igralište, tržnica, sajmište, groblje, uređena plaža, luka, marina, zračna luka, kamenolom, šljunčara, pješčenjak, otvoreni kop, nasip, usjek, ustava, deponija, ulica, trg, cesta, put, autocesta i željeznička pruga, (E)

6. vrste nekretnina (zemljišta) za koje je na katastarskoj čestici uspostavljen poseban pravni režim, pomorsko dobro, vodno dobro, kulturno dobro, strogi rezervat, nacionalni park, posebni rezervat, park prirode, regionalni park, spomenik prirode, značajni krajobraz, park šuma, spomenik parkovne arhitekture, štićeno područje, (F).

Članak 6.

(1) Visina naknade za pravo puta se izračunava prema površini zemljišta koja se koristi za postavljanje elektroničke komunikacijske infrastrukture i povezane opreme u sljedećim iznosima:

|  |  |  |
| --- | --- | --- |
| REDNI BROJ | VRSTA NEKRETNINE, skraćene oznake | NAKNADA |
| 1. | A | 10 kn/m² |
| 2. | B | 5 kn/m² |
| 3. | C | 4 kn/m² |
| 4. | D | 4 kn/m² |
| 5. | E | 6 kn/m² |
| 6. | F | 10 kn/m² |

(2) Površina zemljišta za koju se određuje naknada kod kabelske kanalizacije i za elektroničke komunikacijske vodove koji se postavljaju izvan kabelske kanalizacije je širina rova umnožena s dužinom rova.

(3) Površina zemljišta za koju se određuje naknada kod stupova zračne mreže su dva (2) četvorna metra.

(4) Infrastrukturni operator se može odlučiti u dogovoru s vlasnikom nekretnine za jednokratnu isplatu naknade za pravo puta u slučajevima ako je vlasnik nekretnine pravna ili fizička osoba i ako postigne takav dogovor s vlasnikom. Uz propisane priloge zahtjeva za potvrdu o pravu puta, infrastrukturni operator prilaže i izjavu vlasnika da pristaje na jednokratnu naknadu. U takvim slučajevima naknada se određuje kao godišnja naknada umnožena s 20, odnosno kao 20 godišnja naknada.

(5) Obaveza plaćanja naknade za pravo puta započinje danom izdavanja potvrde o pravu puta, te se naknada mora isplatiti u roku petnaest (15) dana od dana zaprimanja potvrde.

Članak 7.

(1) Naknada za pravo puta na općem dobru, nekretninama u vlasništvu Republike Hrvatske i jedinica lokalne i područne (regionalne) samouprave te na nekretninama u vlasništvu drugih pravnih i fizičkih osoba, uključuje naknadu za pravo pristupa do elektroničke komunikacijske infrastrukture i povezane opreme i naknadu za zauzimanje nekretnine kao zaštićene zone elektroničke komunikacijske infrastrukture i povezane opreme, u kojoj se ne smiju izvoditi radovi niti graditi nove građevine koje bi mogle oštetiti ili ometati rad te infrastrukture ili opreme.

(2) Kada je ostvareno pravo puta, upravitelji općeg dobra ili vlasnici nekretnina dužni su infrastrukturnom operatoru omogućiti pristup na njihove nekretnine na kojima je izgrađena ili se gradi elektroničko komunikacijska infrastruktura i povezana oprema radi postavljanja, korištenja, održavanja, pregleda, uključenja ili isključenja korisnika, te sječe drveća i drugog raslinja koje ugrožava ove objekte.

(3) Infrastrukturni operator ima obvezu obavijestiti upravitelja općeg dobra ili vlasnika nekretnine da će obavljati radnje iz stavka 2. ovog članka, a odmah nakon tih radnji mora sanirati sva oštećenja i dovesti korišteni dio nekretnina u prvobitno stanje.

(4) Ako za neke radnje iz stavka 2. ovoga članka nije napravljena sanacija odnosno dovođenje u prvobitno stanje, upravitelji općeg dobra ili vlasnici nekretnina imaju pravo na naknadu, odnosno naknadu štete prema općim propisima.

Članak 8.

(1) Obveza plaćanja naknade za pravo puta prestaje ako infrastrukturni operator zasnuje koje drugo stvarno pravo na nekretnini za koju je izdano pravo puta ili zasnuje drugi pravni odnos s upraviteljem općeg dobra ili vlasnikom nekretnine za koje je izdano pravo puta, kojim je utvrđena obveza plaćanja odgovarajuće naknade za korištenje općeg dobra ili nekretnine.

(2) O nastupu okolnosti iz stavka 1. ovoga članka, infrastrukturni operator dužan je obavijestiti Agenciju.

(3) U slučaju zaprimanja obavijesti iz stavka 2. ovoga članka, Agencija će brisati potvrdu o pravu puta iz evidencije i o tome će dostaviti obavijest infrastrukturnom operatoru.

Članak 9.

(1) U slučaju izmještanja elektroničke komunikacijske infrastrukture, infrastrukturni operator će dostaviti Agenciji zahtjev za izmjenu potvrde o pravu puta.

(2) U slučaju potpunog izmještanja izvan nekretnine određene potvrdom o pravu puta, infrastrukturni operator će Agenciji dostaviti zahtjev za brisanje potvrde o pravu puta iz evidencije Agencije, a obavijest o tome Agencija će dostaviti infrastrukturnom operatoru i upravitelju općeg dobra ili vlasniku nekretnine.

(3) Zahtjev iz stavka 2. ovog članka mora sadržavati i ovjerenu izjavu upravitelja općeg dobra ili vlasnika nekretnine, kojom potvrđuje, da je korišteni dio nekretnine nakon izmještanja saniran i da su sve štete vezane uz izmještanje otklonjene.

Članak 10.

Ovaj pravilnik stupa na snagu osmog dana od dana objave u »Narodnim novinama«.

Klasa: 011-01/08-01/00005

Urbroj: 376-11-09-1

Zagreb, 26. veljače 2009.

Predsjednik Vijeća Agencije
Gašper Gaćina, dipl. ing. el., v. r.

Dodatak 1

Obrazac potvrde o pravu puta

Hrvatska agencija za poštu i elektroničke komunikacije

![](dodatni/381759.jpeg)

POTVRDA O PRAVU PUTA

Broj…….

|  |  |  |  |  |
| --- | --- | --- | --- | --- |
| 1. | Ime, prezime i adresa, odnosno naziv i sjedište infrastrukturnog operatora | |  | |
| 2. | Ime, prezime i adresa, odnosno naziv i sjedište vlasnika ili upravitelja nekretnine | |  | |
| 3. | Podaci o nekretnini (katastarska čestica, katastarska općina, županija, vrsta nekretnine) | |  | |
| 4. | Površina koju zauzima elektronička komunikacijska infrastruktura i povezana oprema i iznos naknade | |  | |
| 5. | Popis dokumenata temeljem kojih je izdana potvrda o pravu puta | |  | |
|  | |
|  | |
|  | |
|  | |
|  | |
|  | |
| Mjesto i nadnevak: | | M.P. | | Ovjera Agencije: |

Pravilnik, NN 31/2009-699